Waar kom dit vandaan? Mielies - WelstandWelstand
Tuis / Advies / Waar kom dit vandaan? Mielies
Wie van ons hou nie van 'n gekookte of gebraaide mielie op die stronk bedruip met botter nie? Maar het jy al gewonder waar mielies vandaan kom, behalwe van die supermark af of, as jy gelukkig is, direk van die boer se plaas af?
Mielies is alreeds 7,000 jaar gelede verbou en is eie aan Suid-Amerika. Die Mexikane het 'n plat brood van gemaalde mielies gemaak en dit op kole gebak, vandaar tortillas.
Toe die Spanjaarde in Mexiko voet aan wal sit, onder andere met die doel om die inwoners te kersten, was hulle verbaas om te sien dat die kruis deel van die Mexikane se aanbidding uitmaak. Die kruis het egter nie 'n Christelike betekenis gedra nie, maar het verband gehou met die mielie wat hul stapelvoedsel was. Hierdie kruis was simbool van die mielie wat soos 'n man sterk groei, met sy kop regop en sy arms uitgestrek na die hemel. Na die kerstening het die verband met die mielie bly voortbestaan in die nagmaalswafelkoekie wat van mieliemeel gemaak word en wat die verwisselbaarheid tussen die liggaam van Christus en die heilige mielieplant simboliseer.
Die Portugese seevaarders neem mielies saam op hul reise na Indië, vanwaar dit na Pakistan gaan, die Syroete binnedring en teen die 16e eeu is mielies gevestig in Indonesië, Siam (nou Thailand) en die Filippyne. Mielies kom ook uit Suid-Amerika saam met Portugese slawehandelaars in Oos-Afrika aan en vandaar neem die Arabiese handelaars dit na Noord-Afrika en die Meditereense lande. Teen die 18e eeu versprei mielies na sentraal-Afrika waar dit 'n gesogte graan word omdat dit redelik droogtes en sprinkane kan weerstaan.Teen die 19e eeu word mielies Afrika se stapelvoedsel.
In Suid-Afrika, waar hoofsaaklik wit mielies verbou word, is ons nie eintlik bewus daarvan dat daar ook geel, rooi, blou en swart mielies in Mexiko verbou word nie – almal eetbaar; die Mexikane het geen beswaar teen bloukleurige voedsel nie! Vir die Mexikane is die mielie so 'n genadegawe dat hulle die kleure van die mielies toewy aan die vier windrigtings van die aarde: wit staan vir die Ooste, blou vir die Noorde, rooi vir die Suide, geel vir die Weste en swart vir "Bo".
Om die mielie eetbaar te maak, week die Mexikane dit eers, breek dit dan om die buitewand los te maak, wat dan met die wasproses verwyder word. Daarna word die mielie gemaal vir tortillas. Deur die saad te breek. word niasien vrygestel, wat help met vertering. Saam met die mielies eet hulle bone, brandrissies en pampoen, wat hulle van al die nodige vitamines voorsien.
Die hele mielieplant word gebruik. Die sagte blare om die kop asook die blom word gekook as 'n groente, van die sagte baard om die kop word 'n tortilladeeg gemaak, die harde blare wprd gebruik as sigaretpapier, die stronke vir vuurmaak en proppe, en die stingels vir brandgoed, heinings en skuilings. In Noord-Amerika is mielies aanvanklik hoofsaaklik aangeplant vir veevoer, maar toe die Ierse en Skotse immigrante daar aanland, het hulle die mielie tot 'n hoër status verhef deur whiskey daarvan te stook. Die whiskey is verouder tot 'n Bourbon wat vandag nog gewild is. Teen die 19e eeu is van die mielie-variëteite gewild gemaak deur dit te verwerk tot graanvlokkies (corn flakes), tortillaskyfies, mielieblom, en die immergewilde springmielies.